Kvinnurnar lagt seg á silvurpláss áðrenn seinastu trý umførini, eftir sannførandi sigur í Suðri í dag. Gentur U18 skulu í gongd aftur komandi vikuskifti og gentur U15 fingið góða byrjan á endaspælið. Kvinnurnar hjá okkum spældu í Suðri í dag. Hóast vit liggja væl frammanfyri á stigatalvuni, so eru dystirnir altíð truplir á Suðuroynni. Tað gjørdi heldur ikki støðuna betur, at vit bert fóru suður við 11 leikarum. Men okkara smæddust ikki burtur. Tær kempaðu væl allan dystin á tamb, og tað gav eisini úrslit. Vit løgdu okkum á odda tá eini 20 min fóru farnir. Sesilia tók horna úr vinstru og inni í feltinum stóð Bettieyð frí, og skoraði sítt fyrsta mál fyri okkum í ár. Spælið gekk mest fyri seg á miðjum vølli, har hvørgin av liðunum bleiv ordiliga farligt. Men tíggju minuttir fyri hálvleik javnaði heimaliðið, har okkara verja bleiv fangað ov langt frammi. Tað sá út til, at tað skuldi standa á jøvnum í hálvleikinum, men beint fyri løgdu vit okkum á odda. Margit skeyt eitt gott langskot, málmaðurin hjá teimum megnaði ikki at halda bóltinum, og tá var Eyðvør skjót at fylgja upp og skoraði til 2-1. Í seinna hálvleiki byrjaði heimaliðið betur, og tað gekk ikki long tíð, so høvdu tær javnað. Vit fullu tó ikki í fátt og svaraðu væl aftur. Miðskeiðis í seinna hálvleiki løgdu vit okkum aftur á odda. Margit spældi Juliu púra leysa, sum ísakøld skeyt bóltin í málið. Stutt eftir øktu vit um leiðsluna. Vit komu gjøgnum í vinstru síðu, fingu bóltin innfyri, har Bettieyð, enn eina ferð stóð á rætta stað, og høgdi bóltin í málið. Hóast heimaliðið hevði hótt okkum, so tók hetta luftina úr teimum, og vóru vit tættari at skora, bæði eitt og tvey mál afturat. 4-2 bleiv tó endaliga úrslitið, og tóku vit øll trý stigini norður aftur. Hóast nógvar spældu á einum plássi, sum tær ikki hava spælt fyrr í ár, so gjørdu allar tatio UG. Innsatsurin var góður og kempaðu allar til seinasta bríksl, ein sannur arbeiðssigur. Sigurin í dag gjørdi, at vit nærum hava tryggjað 2 plássið, tó hava vit møguleikan, at enda á 1 plássið, men tað krevur, at vit fáa hjálp frá øðrum liðum. Spennandi verður at fylgja við, og vónandi klára okkara kvinnur at seta eitt flott punktum mikukvøldið, tá KÍ kemur vestur, ið verður okkara seinasti landskappingardystur í ár.